|  |  |
| --- | --- |
| Arbeids- og sosialdepartementet |  |
|  |  |
|  |  |
|  | Vår fil: B21-GC VTA og hospitering  |
|  | Vårt Arkiv: Interessepolitikk |
|  | Saksbehandler: Grete Crowo  |

 Oslo, 6. desember 2021

# Høring - Rett til hospitering i ordinært arbeid for tiltaksdeltakere i skjermet virksomhet (VTA)

FFO har gjennomgått høringsnotatet med forslag til endring i tiltaksforskriften og rett til hospitering i ordinært arbeid for tiltaksdeltakere i skjermet virksomhet (VTA). Vi vil med dette avgi vårt høringssvar.

Først vil vi gi en overordnet kommentar knyttet til VTA-ordningens betydning for økt mangfold og inkludering i ordinært arbeidsliv. Tiltak som bygger bro mellom skjermede og ordinære arbeidsplasser er verdifullt for den enkelte, men har også verdi for et mer inkluderende og likestilt ordinært arbeidsliv. Å motivere VTA-deltakere til å delta i ordinær virksomhet vil bidra til å øke funksjonsmangfoldet i arbeidslivet. Noe som igjen kan forebygge og endre diskriminerende holdninger til arbeidstakere med funksjonsnedsettelse.

# Avtalen jfr. § 14-10 må inneholde opplysninger om ulike behov for tilrettelegging

Det er et godt forslag å endre ordningen med rett til permisjon fra ansettelse i varig til rettelagt arbeid (VTA) til en ordning med rett til å hospitere for VTA-deltakere i ordinære virksomheter. FFO støtter de vurderinger departementet gjør, samt forslaget til ny forskriftsbestemmelse - med noen få merknader.

Vi støtter at det skal inngå et krav i forskriften om en skriftlig trepartsavtale, som NAV skal informeres om. I tillegg til punktene a) til h) som foreslås av departementet knyttet til opplysninger om forhold av vesentlig betydning for hospiteringsoppholdet, ber vi om at tre nye punkt legges til i listen over minimumskravene:

1) behov knyttet til fysisk tilrettelegging og hjelpemidler

2) tilretteleggingsbehov for personer med kommunikasjonsvansker

3) behov for sosial tilrettelegging

Vi vil understreke det departementet selv legger til grunn om at den skjermede virksomheten skal beholde ansvaret for oppfølging og tilrettelegging for deltakeren under hospiteringen, og at VTA-virksomheten derfor må ha tilstrekkelig kompetanse til å følge opp deltakeren i en ordinær virksomhet. Det er svært viktig at deltakerens behov for tilrettelegging ivaretas på hospiteringsarbeidsplassen.

Hospiteringsvirksomheten må få bistand til riktig tilrettelegging og hjelpemidler, slik at aktuelle VTA-deltakere ikke utestenges fra muligheten til hospitering på grunn av slik manglende tilrettelegging. Om VTA-virksomheten ikke er i stand til å løse dette alene, bør NAV bidra med kompetanse, tilrettelegging og hjelpemidler til deltaker og hospiteringsvirksomheten.

**Deltakerne må få mulighet til å fastsette individuelle mål for hospiteringen**

Departementet foreslår at formålet med hospitering i ordinær virksomhet skal være å bidra til å opprettholde og utvikle ressurser hos arbeidstakerne, som er samme formål som VTA har generelt. Selv om den foreslåtte ordningen ikke eksplisitt har som formål å stimulere til overgang til ordinær virksomhet, vil det sannsynligvis være målet for en del av deltakerne. Vi kan stille oss bak formålet som foreslås, men vi mener samtidig at alle som skal hospitere må få fastsatt et individuelt mål for hospiteringsoppholdet. For noen kan et slikt opphold innebære et klart mål om på sikt å få en overgang til ordinær sektor, og da må det forplikte VTA-virksomheten og andre som bistår deltakeren. Andre kan ha andre mål og motivasjoner for hospiteringen.

Vi ber derfor om at deltakere som selv ønsker det, må få bistand fra VTA-virksomheten til å avklare et individuelt mål for hospiteringsoppholdet – og at det gjøres skriftlig med deltakers samtykke. Vi tror det kan være motiverende for den enkelte, og at det vil ha betydning for hvordan hospiteringsvirksomheten legger opp hospiteringen – samt at VTA-virksomheten i den videre oppfølgingen må bistå brukeren til å nå sine mål. Vi mener muligheten for å fastsette individuelle mål for deltakeren må gjøres i forkant av den skriftlige trepartsavtalen om hospitering. Et krav om å få fastsatt et individuelle mål for VTA-deltakere som hospiterer, bør legges inn i retningslinjer knyttet til ny forskriftsbestemmelse om hospitering.

# Utviklingshemmede som målgruppe for hospitering i ordinær sektor

Det har de siste årene vært gitt økte bevilgninger over statsbudsjettet til flere VTA-plasser, noe som er svært positivt. Det har også vært en uttalt prioritering at man skal prioritere utviklingshemmede ved inntak til tiltak.

*«I Meld. St 32 (2020–2021) Ingen utenfor signaliserer regjeringen en fortsatt satsing på VTA, og foreslår å «øke antall plasser i VTA og prioritere utviklingshemmede ved inntak til tiltak.»*

(Prop. 1 S (2021-2022) Arbeids- og sosialdepartementet)

Utviklingshemmede må, på lik linje med andre grupper i VTA-ordningen i skjermet sektor, gis mulighet til å komme ut i arbeid i ordinær virksomhet gjennom denne hospiteringsordningen. Tiltaksarrangøren og den skjermede virksomheten må ikke begrense sine vurderinger av mulige kandidater for hospitering knyttet til type funksjonsnedsettelse eller diagnose hos deltakerne. Rekruttering til dette jobbtilbudet må baseres på den enkeltes deltakers motivasjon og match med det arbeidstilbudet virksomheten kan formidle til. VTA-virksomheten må ta et aktivt ansvar for å hente inn tilbud om hospiteringsplasser, samt formidle motiverte deltakere til aktuelle hospiteringsvirksomheter. VTA-deltakerne må få veiledning og tilpasset informasjon om deres muligheter for å komme seg ut i en slik type hospitering.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær